钦定古今图书集成/明伦汇编/宫闱典/第050卷 > 太祖孙贵妃
## 钦定古今图书集成/明伦汇编/宫闱典/第050卷 > 太祖孙贵妃

按：《明外史后妃传》：“成穆贵妃孙氏，陈州人。元末兵乱，
妃父母俱亡，从仲兄蕃避兵扬州。青军陷城，元帅马
世熊得之，育为义女。年十八，太祖纳焉。及即位，册封
贵妃，位众妃上。洪武七年九月薨，年三十有二，赐谥。
帝以妃无子，命周王橚行慈母服三年，东宫诸王皆
期。敕儒臣作《孝慈录》。庶子为生母服三年，众子为庶”
母期，自妃始。葬褚冈。赐兄瑛田租三百石，岁供祀。后
祔葬孝陵。

按《椒宫旧事》：“成穆贵妃姓孙氏，参政孙英之妹。尝与
上登香云阁，观后苑刈稻。上命宫人取酒来，为赏丰
饮，令妃诵诗侑酒，妃为歌李绅《闵农》诗，上大悦，赐予
有加。”